หุ้นสหรัฐปิดผันผวน
หุ้นสหรัฐปิดผันผวนกลับมาปิดตัวกระจัดกระจายในกรอบแคบจากความกังวลสถานการณ์หนี้สินของกรีซ
26 มี.ค. 2553

หุ้นสหรัฐปิดผันผวนกลับมาปิดตัวกระจัดกระจายในกรอบแคบจากความกังวลสถานการณ์หนี้สินของกรีซ
ดัชนีหุ้นดาวโจนส์ เพิ่มขึ้น 5.06 จุด (0.05 เปอร์เซ็นต์) ปิดที่ 10,841.21 จุด หลังจากช่วงหนึ่งทะยานขึ้นไปในแดนบวกกว่า 100 จุด แนสแดค ลดลง 1.35 จุด (0.06 เปอร์เซ็นต์) ปิดที่ 2,397.41 จุด เอสแอนด์พี ลดลง 1.99 จุด (0.17 เปอร์เซ็นต์) ปิดที่ 1,165.73 จุด
ตลาดหุ้นสหรัฐฯ ขยับตัวอยู่ในแดนบวกเกือบตลอดทั้งวัน หลังข้อมูลรัฐบาลระบุว่ายอดผู้เข้ารับสิทธิประโยชน์คนว่างงานลดลงมากกว่าที่คาดหมาย
กระทรวงแรงงานสหรัฐฯเปิดเผยว่าในสัปดาห์สิ้นสุดวันที่ 20 มีนาคม มีชาวอเมริกันเข้ารับสิทธิประโยชน์คนว่างงาน 442,000 ราย ลดลงจากหนึ่งสัปดาห์ก่อนหน้านี้ 14,000 รายและน้อยกว่าที่นักวิเคราะห์คาดหมายไว้ว่าน่าจะอยู่ที่ 450,000 ราย
อย่างไรก็ตามอารมณ์ของนักลงทุนถูกฉุดกระชากลง หลัง ฌ็อง คล็อด ทริเชต์ ประธานธนาคารกลางยุโรป กล่าวก่อนหน้าร่วมประชุมซัมมัทสหภาพยุโรปในกรุงบรัสเซลส์ เพื่อหาข้อตกลงช่วยเหลือวิกฤตหนี้สินกรีซ ว่าหากไอเอ็มเอฟ รับหน้าเสื่อเป็นผู้นำในความช่วยเหลือเอเธนส์ มันอาจสะท้อนภาพอันเลวร้ายต่อความสามารถของยุโรปในการจัดการกับปัญหาของพวกเขาเอง
ทั้งนี้จากคำพูดดังกล่าวของประธานธนาคารกลางยุโรป ประกอบกับดอลลาร์ที่แข็งค่าขึ้นเมื่อเทียบกับยูโร ส่งผลให้ราคาน้ำมันเมื่อวันพฤหัสบดี(25) ปิดลบเล็กน้อย